Tomáš, Erik, minister práce, sociálnych vecí a rodiny SR (2023-11-16):
Ďakujem pekne, pán poslanec, za otázku. Ako môžete vidieť, tak pán poslanec Dostál tu masívne a meniac teda znenie otázok masíruje tento parlament, takže myslím si, že práva opozície sú zachované a takto to má byť. Ja len chcem poprosiť, lebo rovnaká otázka, a asi by sme už ani nestihli, s malou obmenou je aj otázka č. 7, myslím, tak ak môžem súhrnnú odpoveď, aj keď myslím si, že už je to automatické. Po prvé, čo chcem povedať, lebo sa pýtate prečo, tak odpovedám preto, lebo dodržujem ústavu, pán Dostál, lebo dodržujem ústavu, pretože myslím si, že z môjho konania je úplne evidentné, že mne ide o to, aby sme doručili volebný sľub voličom, ktorý sme dali, a to, aby sme doručili 13. dôchodok vo výške priemerného dôchodku. A otvorene priznávam od prvej minúty, že na to, aby sme teda doručili dôchodok vo výške priemerného dôchodku, teda 13. dôchodok, tak k dispozícii sú aj, je aj objem peňazí na rodičovský dôchodok, ktoré ja neberiem tým ľuďom, ja ho pretavujem do toho 13. dôchodku, ani jeden cent neberiem, 315 miliónov dávam do sumy 800 miliónov eur, ktoré bude vyplatený seniorom. A chcem povedať jednu vec, kým idem k podstate, výhodou 13. dôchodku vo výške priemerného dôchodku je to, že na rozdiel od rodičovského dôchodku ho dostane každý jeden starobný senior a každý jeden poberateľ iných druhov dôchodkov bez ohľadu na to, či majú deti alebo nemajú deti. A toto to bol náš hodnotový prístup, ktorý proste uplatňujeme. A keďže ústava hovorí, že rodičovský dôchodok môžete vyplatiť buď cestou odvodov alebo cestou daní, tak inú možnosť som nemal, ako vojsť do tých 2 %, ktoré sa asignujú alebo venujú, aby sme boli, aby sme hovorili viac po slovensky, mimovládnym organizáciám a podobne. Jedna otázka len tak, kým prídem k tomu riešeniu, a čo také ako zlé sa deje, že sa rozšíril okruh poberateľov, komu môžete venovať 2 %, o vlastných rodičov. To na tom je niečo zlé? Že ľudia, nie minister, slobodne rozhodnú, komu to dajú? Ale podstata je niekde inde. Pretože ten rodičovský dôchodok naozaj z tých 2 % už bude len symbolický. Od začiatku hovorím, že len potrebujem naplniť ústavu. A podstata, pán Dostál, hádajte, kto to takto do tej ústavy zakotvil, pán Dostál, vy viete, kam smerujem. Pán Dostál, bola to bývalá vládna koalícia aj vďaka hlasom poslancov z SaS, aj vďaka poslancovi pánovi Valáškovi, ktorý je už teraz reprezentantom Progresívneho Slovenska. Aby ste boli ešte viac zmätoční, prepáčte, lebo naozaj chcem byť slušný, tak vy SaS a PS ste hlasovali za to, aby ten rodičovský dôchodok bol v takejto forme zakotvený v ústave, ale keď ste už rozhodovali o samotnom zákone, tak ste hlasovali proti rodičovskému dôchodku. Uznajte, že veľmi bizarné a neštandardné. Aj vy, pán Dostál, aj vy osobne ste hlasovali, aby to takto bolo zakotvené v ústave. A aj vy, pán Dostál, ako už aj ďalší poslanci za stranu SaS priznávate, že to bola chyba, že to nebolo dobré. Takže ja navrhujem jedno veľmi jednoduché riešenie, pretože, ako som povedal, pri 13. dôchodku neuhnem ani o milimeter, ani o milimeter a dokonca neuhnem ani teda pri tomto riešení. Ale je tu jedno veľmi jednoduché riešenie, ktoré sa ponúka, a tým by ste napravili aj svoje hlasovania vy v SaS a v PS, a to je novelizácia ústavy. Novelizácia ústavy. A je to vybavené! A keďže možný potenciálny problém výpadku mimovládnych organizácií prichádza až v roku 2025, tak máme rok a pol na to, aby sme to odstránili. A keď si priznáte tú chybu, pán Dostál, aj vy, aj SaS, že to nebolo dobré hlasovanie, lebo hovoríte sami, že rodičovský dôchodok nemá byť takto zakotvený v ústave, odborná verejnosť nechce takto rodičovský dôchodok, tak je to hneď vyriešené. Tak, prosím vás, ak ide o 2 %, tak nepolitikárčime, nezvolávajte výbory, nekričte, ne... netlačte proti mne ten tretí sektor, pretože je úplne evidentné, prečo som do tých 2 % vstúpil, len kvôli tomu, aby som doručil 13. dôchodok. A rovno to zhoďme, ako sa hovorí, všetci zo stola, seniori dostanú 13. dôchodok vo výške priemerného dôchodku a 2 % ostanú tretiemu sektoru. Môžme sa rovno takto tu dohodnúť a bude to vyriešené. My sme v tomto autentickí, pán Dostál, aj kolegovia a kolegyne, pretože aj strana HLAS, aj strana SMER hlasovali v tom čase proti ústave a nepodporili ani rodičovský dôchodok ako taký, pretože ho doteraz považujeme za diskriminačný. Diskriminačný voči tým rodičom alebo tým seniorom, ktorí deti nemajú, ktorých deti sú zdravotne ťažko postihnuté, ktorých deti pracujú v zahraničí a podobne. A preto zopakujem tú zásadnú myšlienku. Trinásty dôchodok bude pre všetkých seniorov bez ohľadu na to, či majú deti, nemajú deti, pretože my si myslíme... (Prerušenie vystúpenia časomerom.)